Papole, Magdeline Kgomotso (2010-03)
Thesis (MPhil (Public Management and Planning))--University of Stellenbosch, 2010.
AFRIKAANSE OPSOMMING: Die navorsing is onderneem om die ondervinding van mense, veral vroue, wat met Verworwe Immuniteitsgebrek Sindroom (VIGS) lewe, te ondersoek, asook die faktore wat hulle daarvan weerhou om deel te neem aan ontwikkelingsprojekte wat daarop gemik is om hul sosio-ekonomiese status te verbeter. Die studie is onderneem onder pasiënte wat lede was van ondersteuningsgroepe by Tembisa Hoofkliniek en Winnie Mandela Kliniek in Tembisa, Suid-Afrika. Die navorser is gemotiveerd om die studie te onderneem omdat sy daagliks in haar werk as sosiale werker gekonfronteer is deur mense wat met VIGS lewe, wat uit minder bevoorregte agtergronde kom en wat sukkel om te oorleef. Inisiatiewe is onderneem om hierdie vroue se selfstandigheid te bevorder en om hul gesondheidstatus te verbeter deur groente tuine te ontwikkel om hulle van vars groente te verskaf, asook moontlike inkomstebronne uit hierdie tuine. Die onwilligheid van die lede van twee ondersteuningsgroepe om in hierdie projekte betrokke te bly, het die navorser aangemoedig om hierdie aangeleentheid verder te ondersoek. Die navorser het verskeie bronne geraadpleeg om literatuur te verkry oor die faktore wat die nie-deelname in ontwikkelingsprojekte beïnvloed. Sy het ook kwalitatiewe studie onderneem waaraan twintig respondente deelgeneem het. Die data van hierdie navorsing is daarna geïnterpreteer en met die literatuur vergelyk. Die bevindinge van hierdie navorsing het verskeie faktore uitgelig wat die niedeelname beïnvloed van mense wat met VIGS lewe, soos diskriminasie, plaaslike gelowe, stigma en gebrek aan ondersteuning. Die navorsing het ook bevind dat ontwikkelingsprojekte dikwels nie floreer nie as gevolg van die ‘topdown’ besluitneming oor die projekte en omdat daar nie genoegsame vooraf befondsing beskikbaar is vir die projekte nie en die deelnemers dus demotiveer om verder deel te neem. Die navorsing sluit dus af met voorstelle om hierdie probleme aan te spreek.
Please refer to this item in SUNScholar by using the following persistent URL: http://hdl.handle.net/10019.1/4322